पाएं अपने शहर की ताज़ा ख़बरें और फ्री ई-पेपरडाउनलोड करें
मैं सुदामा नगर में रहती हूं। उम्र 86 साल है। 15 दिन पहले डॉक्टर ने मेरी कोरोना रिपोर्ट और सीटी स्कैन देखा तो फेफड़े में 60 फीसदी संक्रमण था। ऑक्सीजन लेवल 40 तक जा रहा था। डॉक्टर ने परिवार से कहा मेरे पास एक-दाे दिन का ही समय है। घर ले जाएं। यह सुन सब मायूस हो गए। तीन-चार अन्य डॉक्टरों से बात की तो उन्होंने भी कहा अब कुछ नहीं हो सकता। न अस्पताल में जगह, न ऑक्सीजन। सब ने आस छोड़ दी थी कि मैं ठीक नहीं हो पाऊंगी। गंभीर स्थिति देख घर लाना भी संभव नहीं था, इसलिए डॉक्टर ने निजी अस्पताल में ही रहने की अनुमति दे दी।
मरणासन्न हालत देख डॉक्टरों ने पावरफुल दवाएं देने से मना कर दिया। नॉर्मल दवा चलने दी। मेरे फेफड़े सपोर्ट नहीं करने से ज्यादा ऑक्सीजन भी नहीं दे सकते थे। खाने में दूध-दलिया लेती रही। आईसीयू में कोविड के गंभीर मरीजों के बीच रहते हुए भी मैंने जीने की आस नहीं छोड़ी। सकारात्मक रही। डॉक्टरों से कहती रही कि मुझे कोरोना नहीं है। घर जाने दो। उम्मीद थी, इसलिए बिस्तर पर लेटे हुए कभी भजन गाती तो अन्य मरीजों का साहस बढ़ाती। योग करके सकारात्मक ऊर्जा लेती रही।
हनुमान जयंती पर मेरा भी जन्मदिन आया और स्टाफ को पता चला सभी ने वहीं पर मेरा जन्मदिन मनाया तो मैंने कहा- डॉक्टर साहब...। अगले साल मेरे जन्मदिन पर घर जरूर आना। आखिरकार 14-15 दिन संघर्ष के बाद बुधवार को रिपोर्ट निगेटिव आई और सकुशल घर आ गई। मेरा सभी से कहना है अगर हमारी इच्छाशक्ति मजबूत हो, भगवान पर विश्वास हो तो दुनिया की कोई भी नकारात्मक शक्ति हमें डगमगा नहीं सकती।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn